በተመድ ሲሰሩ የነበሩና በጡረታ የተገለሉ ሴት ኢትዮጵያውያን በህዳሴው ግድብ እየሰሩ ለሚገኙ ሴቶች የ600 ሺ ብር ስጦታ አበረከቱ
ሞገስ ተስፋአዲስ አበባ፡- ሀገራቸውን ወክለው በተባበሩት መንግስታት ድርጅት በተለያየ ደረጃ ሲያገለግሉ የነበሩና በጡረታ የተገለሉ ሴት ኢትዮጵያውያን በህዳሴው ግድብ ላይ እየሰሩ ለሚገኙ ሴቶች የ600 ሺህ ብር ሥጦታ ማበርከታቸውን የታላቁ ህዳሴ ግድብ ግንባታ ሕዝባዊ ተሳትፎ ብሔራዊ ምክር ቤት አስተባባሪ ፅህፈት ቤት አስታወቀ።በሥጦታ ሥነ ሥርዓቱ ላይ የተገኙት የፅሕፈት ቤቱ ዋና ዳይሬክተር ዶክተር አረጋዊ በርሔ እንደገለፁት፤ ሀገራቸውን በተባበሩት መንግስታት ድርጅት በተለያየ የሥራ መስክ ሲያገለግሉ የቆዩ እና አሁን ላይ በጡረታ ወደ ሀገራቸው የተመለሱ እናቶች በታላቁ በህዳሴ ግድብ ላይ በጥበቃ ለሚገኙ ሴት የሀገር መከላከያ ሰራዊት፣ ለፌደራል ፖሊስ፣ ለሳሊኒ ፕሮጀክት ሰራተኞች እያደረጉት ላለው ታሪካዊ ስራ ያላቸውን ፍቅር ‹‹የእናቶች መቀነት ለግድባችን ልማት›› በሚል ሀሳብ ስጦታ አበርክተዋል።እንደ ዶክተር አረጋዊ
ገለፃ፤ በግድቡ ላይና
በግድቡ ዙሪያ በበርካታ
አካባቢያዊ ተፈጥሯዊና ማህበራዊ
ተግዳሮቶች ውስጥ ሆነው
የትውልድ ሃውልት በማቆም
ሥራ ላይ እየተሳተፉ
ላሉ 450 ወጣት
ሴቶችና በግድቡ ግንባታ
ያለውን የሰላም እና
የፀጥታ ሥራ ለሚሰሩ
ለእያንዳንዳቸው የአንድ ሺ
ብር ቦንድ፣ ግድቡን
ለሚገነባው ተቋራጭ 50 ሺብር፣
ለውኃና ኢነርጂ ሚኒስቴር መሥሪያ
ቤት 50ሺ ብር፣
በድምሩ 600 ሺ ብር
ቦንድ በመግዛት ትውልድ
የማይረሳው ትልቅ አሻራ
አስቀምጠዋል።በሌላ በኩል በተባበሩት መንግስታት የስደተኞች መሥሪያ ቤት ለ27 ዓመት አገልግለው በጡረታ የተመለሱት ወይዘሮ ገነት ገብረ ክርስቶስ እንደገለፁት፤ ከራሳቸው ጡረታ ደመወዝና ልጆቻቸውን ጠይቀው በጭስና በእንጨት ሸክም ለሚደክሙ የኢትዮጵያ እናቶችን ችግር እንዲቀርፍ ለሚገነባው የታላቁ ህዳሴ ግድብ ሰራተኞች የቦንድ ሥጦታ ለማበርከት እንደተነሳሱ ተናግረዋል።ግድቡ የሁላችን በመሆኑ የእያንዳንዱ ዜጋ ኃላፊነት እንዳለበት ጭምር ለማሳየት ተርፏቸው ሳይሆን ከሚያገኙት ትንሽ የጡረታ ደሞዛቸው ቀንሰው ማበርከታቸው የዜግነት ግዴታ ከመሆኑም ባሻገር ለሀገር ያላቸውን ፍቅር ለመግለፅ እንደሆነ ወይዘሮ ገነት ገልፀዋል።እናቶች ሥጦታውን ያበረከቱት
የመከላከያ ሰራዊት ኢንዶክትሪኔሽን
ኃላፊ ሜጀር ጄኔራል
መሃመድ ተሰማ፣ የፌደራል
ፖሊስ ተወካይ ኢንስፔክተር
ፀደይ አቤኔዘር፣ የህዳሴው
ግድብ ምክትል ስራ
አስኪጅ አቶ በላቸው፤
የሳሊኒ ኮንስትራክሽን ተወካይ
አቶ ታምሩ እና
የውኃ መስኖና ኢነርጂ
ሚኒስቴር ሚኒስትር ዴኤታ
ዶክተር ፍሬ ህይወት
በተገኙበት በሴቶች፣ ህፃናት
ወጣቶች ሚኒስቴር መሥሪያ
ቤት ሚኒስትሯ በተገኙበት
ቦንዱን አስረክበዋል።አዲስ ዘመን ታህሳስ 16/2013